CELEX: C2007/199/38
Language: da
Date: 2007-08-25 00:00:00
Title: Sag C-314/07: Sag anlagt den 6. juli 2007 — Kommissionen for De Europæiske Fællesskaber mod Den Portugisiske Republik

25.8.2007   
            
            
               DA
            
            
               Den Europæiske Unions Tidende
            
            
               C 199/24
            
         Sag anlagt den 6. juli 2007 — Kommissionen for De Europæiske Fællesskaber mod Den Portugisiske Republik
   (Sag C-314/07)
   (2007/C 199/38)
   Processprog: portugisisk
   Parter
   
      Sagsøger: Kommissionen for De Europæiske Fællesskaber (ved G. Rozet og P. Costa de Oliveira, som befuldmægtigede)
   
      Sagsøgt: Den Portugisiske Republik
   Sagsøgerens påstande
   
               —
            
            
               Det fastslås, at Den Portugisiske Republik har tilsidesat sine forpligtelser i henhold til artikel 39 EF og artikel 3, stk. 1, i Rådets forordning nr. 1612/68/EØF af 15. oktober 1968 om arbejdskraftens frie bevægelighed inden for Fællesskabet (1), idet den foreskriver, at i de eksterne udvælgelsesprøver med henblik på ansættelse som lærer, som afholdes i Região Autónoma dos Açores (den selvstændige region Azorerne), skal ansøgere, som er omfattet af artikel 25, stk. 7, litra a), i forskrifterne om udvælgelsesprøver, som er vedtaget ved regionalt lovdekret nr. 27/2003/A af 9. juni 2003, gives prioritet ved opstillingen af listen over ansøgere.
            
         
               —
            
            
               Den Portugisiske Republik tilpligtes at betale sagens omkostninger.
            
         Søgsmålsgrunde og væsentligste argumenter
   De prioritetskriterier, der er indført i artikel 25, stk. 7, i regionalt lovdekret nr. 27/2003/A af 9. juni 2003 for så vidt angår prioriteringsrækkefølgen af kandidater til stillinger som lærer eller andre undervisningsstillinger i Região Autónoma dos Açores med en mindste ansættelsesperiode på mindst tre år, udgør ifølge Kommissionen forskelsbehandling begrundet i nationalitet, der er i strid med fællesskabsbestemmelserne om arbejdskraftens frie bevægelighed. Det er i denne forbindelse uden betydning, at kriterierne også anvendes på portugisiske statsborgere, der er bosat i andre dele af landet. Begrebet diskrimination omfatter nemlig ikke blot udtrykkelig forskelsbehandling begrundet i nationalitet, men også enhver form for forskelsbehandling, der på grundlag af andre kriterier i praksis fører til samme resultat.
   Kommissionen har gjort gældende, at de portugisiske myndigheders argument, hvorefter det forhold, at kandidaten har en særlig tilknytning til Região Autónoma dos Açores, indebærer, at vedkommende i særlig grad må formodes at forblive i regionen, ikke udgør et objektivt forhold, der lovligt kan begrunde begrænsningen af tilgangen af kandidater til de pågældende udvælgelsesprøver.
   
      (1)  EFT 1968 II, s. 467.